OBH 9271/1996.
az állampolgári jogok országgyűlési biztosának
jelentése
Előadó: dr. Garamvári Miklós

A vizsgálat megindítása

A Panaszos azért fordult az állampolgári jogok országgyűlési biztosához, mert sérelmezte a Művelődési és Közoktatási Minisztérium eljárását. Elmondása szerint, 1995. októberében nyújtotta be külföldön szerzett diplomáját a minisztériumhoz. Az azóta eltelt másfél év alatt ügyében érdemi intézkedés nem történt. 

Az ügyben a vizsgálatot 1997. július 9-én megindítottam.

A vizsgálat megindításával egyidejűleg megkerestem a Művelődési és Közoktatási Minisztert, tekintettel arra, hogy a beadványban leírtak alkotmányos jogokkal összefüggő visszásság fennállására engedtek következtetni.

A megállapított tényállás

A kapott tájékoztatás szerint a Panaszos diplomájának honosításáról 1996. július 12-én hozott határozatot a Művelődési és Közoktatási Minisztérium, amelyet továbbított a Panaszos által megadott címre. A küldemény azonban " a címzett ismeretlen helyre költözött" megjelöléssel érkezett vissza a feladóhoz.

A Minisztérium illetékes főosztálya csak megkeresésemből értesült az új címről, amelyet a Panaszos a Minisztériummal nem közölt. Az új cím birtokában a Minisztérium - Hivatalom tájékoztatásával egyidejűleg - a határozatot a Panaszosnak postázta.

Az érintett alkotmányos jog

Az országgyűlési biztos eljárása során a következő alkotmányos jogot vizsgálta az üggyel kapcsolatban:

1. A Magyar Köztársaság Alkotmányának 2. § (1) bekezdése szerint a Magyar Köztársaság független, demokratikus jogállam.

Tekintettel arra, hogy a vizsgálatom alapjául szolgáló beadványban közölt állításokat az általam folytatott vizsgálat ténymegállapításai nem támasztották alá, a rendelkezésemre álló dokumentumok alapján megállapítható, hogy a Minisztérium eljárásának elhúzódása a Panaszos magatartásával összefüggésben következett be, ajánlással élni nem kívánok és az ügyben folytatott vizsgálatomat lezárom.

Budapest, 1997. augusztus 8.

									Gönczöl Katalin